Bly só veilig op die strand - Maroela Media
Die vakansieseisoen is hier en Suid-Afrikaners sien uit na ŉ welverdiende blaaskans. Misdadigers, aan die ander kant, is nooit met verlof nie en is altyd op soek na ŉ geleentheid om jou en jou hardverdiende kontant en besittings van mekaar te skei.
Die versekeringsmaatskappy Virseker het ŉ beroep op vakansiegangers gedoen om waaksaam te wees. “Selfone, tablette, kameras, beursies, juwele, sonbrille en selfs bykomstighede soos strandstoele en sambrele is waardevolle buit vir misdadigers wat ŉ vinnige geldjie wil maak,” sê Elmarie Twilley, woordvoerder van Virseker.
“Dit kan veroorsaak dat jou vakansie in ŉ japtrap van vrolik na vrot gaan. Baie Suid-Afrikaners sien daarna uit om net vir ŉ rukkie af te skakel, maar dit is noodsaaklik om altyd op jou hoede te bly, of jy nou op die strand, op die rivieroewer of elders is,” sê Twilley.
Virseker het die volgende wenke gegee om te voorkom dat jy ŉ slagoffer word:
Net die nodigste: Neem slegs dit wat jy nodig het saam. Moenie ŉ beursie met jou kredietkaart en kontant, of jou hele handsak met ander waardevolle besittings en dokumente, saamneem as net ŉ klein hoeveelheid kontant, saam met die basiese strandbenodigdhede, sal deug nie.
Sluit toe: Maak gebruik van die openbare kluise wat by baie gewilde vakansie-uitspanplekke beskikbaar is.
Ligging, ligging, ligging: Kies ŉ plekkie wat naby aan die lewensredders of strandpatrollie is, aangesien dit as afskrikmiddel dien vir misdadigers. Wanneer jy strand toe ry, parkeer jou voertuig in ŉ area wat veilig bewaak word.
Wees op die uitkyk: Hou jou besittings ten alle tye onder oë – nooit weggebêre onder jou stoel of agter jou nie.
Moenie “adverteer” nie: Moenie jou besittings oop en bloot, of in ŉ sak wat nie behoorlik toe is, laat nie.
Hou jou besittings geselskap: Moet nooit waardevolle items sonder toesig laat nie.
Rus jouself toe: Belê in teen-diefstal strandsakke, toestelle soos die Beach Vault of ŉ waterdigte sakkie wat jy saam met jou in die water kan neem.
Swem in skofte: Neem beurte om in die water in te gaan, sodat iemand altyd daar is om ŉ ogie oor jou besittings te hou.
Vreemdelinge: Wees versigtig vir vreemdelinge wat gou ŉ geselsie aanknoop – hulle mag dalk probeer om jou aandag af te trek terwyl jou besittings agter jou rug gesteel word.
Vriendskapsversoek: Leer die mense wat naby jou sit ken sodat jy weet wie hulle is en hulle met vertroue kan vra om ŉ ogie oor jou besittings te hou indien nodig, en ook sodat jy weet wanneer iemand wat by hulle besittings rondhang nie daar hoort nie.
Deel van: Reis, Só maak mens
Boekresensie: 33 palet-items vir die selfdoen-entoesias
Tiger · 2 jare gelede
Vir my en manlief is dit veiliger,goedkoper en sonbrandloos by ons huis.Dankie maar nee dankie.Ons bly by die huis!